Mikkel Bjørn (DF), 2023-12-19:
Vi modtog sent i går aftes et ændringsforslag fra ministeren, og det, at man kommer med et ændringsforslag her i sidste time, er i virkeligheden et vidnesbyrd om, at der ikke på nogen som helst måde er styr på det her område.
Statsministeren sagde i sidste uge: Der bor nogle i Danmark, som ikke vil os det godt, og som er imod vores demokrati og imod vores frihed.
Derfor kan det jo undre, at Socialdemokratiet sammen med andre naive politikere her i Folketinget gang på gang stemmer mennesker igennem på lov om indfødsrets meddelelse, som ikke vil os det godt, og som er imod vores frihed.
Det er da grundlæggende dybt, dybt bekymrende, at Socialdemokratiet udadtil i medierne præsenterer sig som dem, der står for den stramme udlændingepolitik, men indadtil her i Folketinget selv stemmer kriminelle, terrorsympatisører og bandemedlemmer igennem til dansk statsborgerskab gang på gang.
Derfor er vi i Dansk Folkeparti nødt til at kræve en grundlæggende kulegravning af det her område, særlig også fordi vi jo kan konstatere, at der tilsyneladende siden 2018 potentielt er givet rigtig mange statsborgerskaber til mennesker, som ikke har overholdt aftalerne og lovene på området.
Lokalavisen Nordvestnyt i ministerens egen hjemby, Holbæk, skrev i en leder i mandags som en advarsel mod det her lovforslag, at det er fuldstændig uacceptabelt, at et så vigtigt område som tildeling af dansk statsborgerskab sejler på den her måde.
Det synes jeg da at ministeren skulle tage til efterretning.
Folketinget vil med ét slag nu give statsborgerskab til flere end 2.000 udlændinge, selv om det har vist sig, at der kan være dømte kriminelle blandt de 2.000 udlændinge, der har bedt om dansk statsborgerskab.
Det er dybt problematisk, at vi giver statsborgerskab til så mange mennesker uden fuldstændig klarhed over, hvem de her personer er.
Der kan være dømte kriminelle blandt dem, sådan som vi har set med den tyrkiske mand, der overfaldt en af Dansk Folkepartis medarbejdere og efterfølgende blev fundet af Dansk Folkeparti på lovforslaget.
Og det er, til trods for at et flertal i Folketinget i 2018 blev enige om, at man ikke nogen sinde kan få dansk statsborgerskab, hvis man er idømt en betinget eller ubetinget fængselsstraf.
Det faktum, at en kendt overfaldsmand var på nippet til at få held med at snyde sig igennem nåleøjet og på den måde sikre sig et dansk statsborgerskab, viser, at der overhovedet ikke er styr på, hvem vi tildeler dansk statsborgerskab.
Ministeren har nu erkendt, at loven fra 2018 ikke er blevet implementeret.
Og ministeren kan ikke garantere, at der blandt de flere end 2.000 udlændinge, som lige nu står til at få dansk statsborgerskab, ikke er andre personer, der er dømt for kriminalitet.
Det er helt og aldeles uacceptabelt, at et så vigtigt område som tildeling af dansk statsborgerskab sejler på den måde.
Der foretages ikke i tilstrækkelig grad et kriminalitetstjek af de udlændinge, der søger dansk statsborgerskab.
Og svaret er, at det åbenbart er for ressourcekrævende.
Det er ikke et tilfredsstillende svar.
At give statsborgerskab og dermed ret til forsørgelse, diplomatisk beskyttelse og værn mod nogen sinde at blive udvist til mennesker, der senere kan vise sig at være dybt kriminelle mennesker, kan vi i Dansk Folkeparti ikke acceptere.
Det er på tide, at vi tager ansvar og sikrer, at kun dem, der virkelig fortjener det, får dansk statsborgerskab.
Vores sikkerhed, vores værdier og vores demokrati står på spil.
Vi støtter ministerens ændringsforslag, men vi støtter på ingen måde det her lovforslag.